Aristides Pereira

Aristides Maria Pereira (født 17. november 1923 på Boa Vista, død 22. september 2011 i Coimbra i Portugal) var den første president i Kapp Verde. Han regjerte fra uavhengigheten i 1975 til 1991, da han tapte det første frie presidentvalget.

 Virke 
Pereira arbeidet som telegraftjenestemann. I 1947 flyttet han til Portugisisk Guinea, der han senere ble sjef for televerket.Pereira, Cape Verde's first President, dead at 87» , ASemana, 22.  september 2011. Lest 15. desember 2015

I 1951 møtte han Amílcar Cabral og han ble engasjert i den antikolonialistiske bevegelsen. Sammen med Cabral, Fernando Fortes, Júlio de Almeida og Elisée Turpin grunnla han i 1956 Det afrikanske partiet for Guinea-Bissau og Kapp Verdes uavhengighet (PAIGC). I 1960 reiste han i eksil til Guinea og ble medlem av frigjøringsbevegelsens krigsråd.Lentz 1995, s. 150.

Fra 1964 var Pereira visegeneralsekretær i PAIGC og etter at Cabral ble drept i 1973, ble han partiets generalsekretær.«Former Cape Verde president dies» , Angop, 22. september 2011. Lest 15. desember 2015. Da Kapp Verde ble en selvstendig stat i juli 1975, valgte nasjonalforsamlingen ham til landets første president.

Pereira var tilhenger av union med Guinea-Bissau. Han lovet demokrati da han ble valgt til president, men etter et kupp i Guinea-Bissau i 1980, slo han ned på opposisjon.Appiah og Gates jr. (red.) 2010, s. 295. Etter dette ble også partiet  Det afrikanske partiet for Kapp Verdes uavhengighet (PAICV)  opprettet i 1981, med Pereira  som leder.

Han styrte etter et marxistisk program, med nasjonalisering og jordreform. Landet ble en ettpartistat. I Pereiras presidentperiode la Kapp Verde til rette for forhandlingene om tilbaketrekking av kubansk soldater fra Angola, om selvstendighet for Namibia og presidenten hjalp Angola, Cuba, Sør-Afrika, Portugal og USA med å etablere kontakt seg imellom.Chabal 2002, s. 80.

I 1990 åpnet PAICV for flerpartisystem med tanke på valg av ny nasjonalforsamling så vel som president. Pereira trakk seg som leder i PAICV og forsøkte å innta en rolle over partipolitikken.Chabal 2002, s. 122. Pereira tapte det demokratiske valget i 1991 til António Monteiro.

 Se også 
 Liste over Kapp Verdes presidenter

 Referanser 

 Kilder 
 Appiah, Kwame Anthony og Henry Louis Gates jr. (red.): Encyclopedia of Africa, bind 2, Oxford University Press, 2010
 Chabal, Patrick: «Lusophone Africa in historical and comparative perspective», i Patrick Chabal med David Birmingham, Joshua Forrest, Malyn Newitt, Gerhard Seibert og Elisa Silva Andrade: A History of Postcolonial Lusophone Africa, Bloomington: Indiana University Press, 2002
  Lentz, Harris M.:  Heads of States and Governments Since 1945, Chicago: Fitzroy Dearborn, 1995

Kategori:Kappverdiske politikere
Kategori:Fødsler i 1923
Kategori:Dødsfall i 2011